**Тұрақты комиссияның**

 **2022 жылғы 19 қазандағы**

 **қаулысы**

 **«Жергілікті атқарушы органның**

**Нұр-Сұлтан қаласының этносаралық**

**және конфессияаралық келісім саласындағы**

**қоғамдық-саяси тұрақтылығын нығайтуға**

**және азаматтық қоғам институттарын**

**дамытуға бағытталған ішкі мемлекеттік**

**саясатты іске асыру жөніндегі жұмысы**

**туралы» Нұр-Сұлтан қаласы мәслихатының**

**2021 жылғы 29 қыркүйектегі 83/12-VII**

**шешімінің орындалу барысы туралы**

 «Нұр-Сұлтан қаласы мәслихатының 2021 жылғы 29 қыркүйектегі 83/12-VII «Жергілікті атқарушы органның Нұр-Сұлтан қаласының этносаралық және конфессияаралық келісім саласындағы қоғамдық-саяси тұрақтылығын нығайтуға және азаматтық қоғам институттарын дамытуға бағытталған ішкі мемлекеттік саясатты іске асыру жөніндегі жұмысы туралы» шешімінің орындалу барысы туралы» ақпаратты тыңдап және талқылай отырып, Астана қаласы мәслихатының заңдылық, құқық тәртібі және жұртшылықпен жұмыс мәселесі жөніндегі тұрақты комиссиясы төмендегі атап өтеді.

Достық үйінде «Қоғамдық келісім» КММ қызметкерлері үшін олардың қызметінің тиімділігін арттыру бойынша республикалық іс-шаралар мен семинарлар жүйелі түрде өткізіліп тұрады. «Қоғамдық келісім» КММ штатына 16 көркемдік жетекші енгізілді.

Достық үйінің қызметі халықаралық және өңіраралық ынтымақтастықтың ресурстық және ақпараттық-әдістемелік орталығы болып қайта құрылды.

Этностардың тілдері мен мәдениеттерін дамыту бойынша кешенді жұмыс жүргізілуде және 10 этнолингвистикалық мектептің жұмыс істеуі үшін жергілікті бюджеттен 26 419,0 теңге бөлу көзделген.

Этномәдени бірлестіктердің өкілдері үшін қазақ тілін оқыту ұйымдастырылып, «Мәміле» пікірталас ауызекі қазақ тілі клубы жұмыс істейді.

Ақпараттық саясатты құрылымдау мақсатында Достық үйінде блогерлер клубы мен журналистер клубын біріктіретін медиа-орталық құрылды, «Парасат» қайырымдылық қызметін үйлестіру орталығы ұйымдастырылды, ол арқылы мұқтаж жандарға көмек көрсетіледі.

Институттарды жан-жақты дамыту және азаматтық қоғам жұмысын шоғырландыру үшін 2022-2024 жылдарға арналған «Астана қаласының Азаматтық бастамалар орталығының қызметін қамтамасыз ету» ұзақ мерзімді үш жылдық жобасы іске асырылуда. Жоба аясында жұмыспен қамту, қаржыландыруды тарту, мониторинг, заң және қаржы мәселелерін шешу бойынша 690 консультациялық қызмет көрсетілді.

Еріктілер қозғалысын, қайырымдылықты дамыту, мәдени-бұқаралық іс-шараларды ұйымдастыру үшін қалалық Ассамблея жанынан құрылған «Ассамблея жастары» РҚБ белсенді жұмыс жүргізуде.

Тұрақты негізде жергілікті діни бірлестіктермен конфессияаралық келісімді нығайту бойынша жұмыстар жүргізіледі.

Діни сауаттылықты арттыру үшін дін саласындағы заңнаманың қажетті талаптарымен танысу бойынша жұмыс жүргізіледі және діни экстремистік идеяларға иммунитетті нығайту үшін іс-шаралар ұйымдастырылады.

Сонымен қатар, қалалық мәслихаттың тұрақты комиссиясы мәслихат сессиясының ұсынымдарын іске асыру бойынша қабылданып жатқан шараларға және өткізіліп жатқан іс-шараларға қарамастан, азаматтық қоғам институттары арасында тығыз өзара іс-қимыл жоқ екенін атап өтті.

Азаматтық бастамалар орталығының қызметін қамтамасыз ету және еріктілер қозғалысын дамыту жөніндегі жобаларды іске асыруға жастар нашар тартылуда.

Жоғарыда айтылғандардың негізінде Астана қаласы мәслихатының заңдылық, құқық тәртібі және жұртшылықпен жұмыс мәселелері жөніндегі тұрақты комиссиясы **ҚАУЛЫ ЕТТІ**:

1. «Нұр-Сұлтан қаласы мәслихатының 2021 жылғы 29 қыркүйектегі 83/12-VII «Жергілікті атқарушы органның Нұр-Сұлтан қаласының этносаралық және конфессияаралық келісім саласындағы қоғамдық-саяси тұрақтылығын нығайтуға және азаматтық қоғам институттарын дамытуға бағытталған ішкі мемлекеттік саясатты іске асыру жөніндегі жұмысы туралы» шешімінің орындалу барысы туралы» ақпарат назарға алынсын.

2. «Астана қаласының Ішкі саясат басқармасы» ММ:

ішкі саяси тұрақтылықты одан әрі нығайту, Қазақстан халқының бірлігін сақтау үшін қолайлы жағдайлар жасау жөніндегі жұмысты жалғастыру, этносаралық келісім мен ұлттық бірлікті нығайту жөніндегі қала Ассамблеясының барлық құрылымдарының жұмысын жандандыру;

ақпараттық-түсіндіру кездесулерін өткізу арқылы мемлекеттік органдар мен азаматтық қоғам институттарының тығыз өзара іс-қимылын қамтамасыз ету;

әлеуметтік міндеттерді шешуге бағытталған еріктілер қозғалысын дамытуға «Ассамблея жастары» РҚБ жастарын тарту бойынша кешенді жұмыс жүргізу;

кәсіби баскетболшылардың қатысуымен мүгедек балалар мен аутизммен ауыратындар туралы роликтер шығару мүмкіндігін қарастыру;

қалада өткізілетін барлық іс-шараларды ақпараттық сүйемелдеу бойынша жұмысты жандандыру ұсынылсын.

3. «Астана қаласының Ішкі саясат басқармасы» ММ және «Астана қаласының Жастар саясаты мәселелері басқармасы» ММ жастар арасында, әсіресе жас мемлекеттік қызметшілер арасында өзара қарым-қатынастың жоғары мәдениетін қалыптастыру, парасаттылық атмосферасын құру, әдепсіз мінез-құлық жағдайларының алдын алу бойынша тәрбие жұмысын күшейту ұсынылсын.

4. «Астана қаласының Дін істері басқармасы» ММ этносаралық және конфессияаралық келісімді нығайтуға бағытталған мәслихат сессиясының ұсынымдарын іске асыру жөніндегі жұмысты жалғастыру;

барлық мектептерде, колледждерде және жоғары оқу орындарында жастар арасында «Жұмақ» фильмін көрсетуді және талқылау бойынша жұмысты ұйымдастыру ұсынылсын.

**Отырыс төрағасы -**

**Астана қаласы мәслихатының**

**заңдылық, құқық тәртібі және**

**жұртшылықпен жұмыс мәселелері жөніндегі**

**тұрақты комиссиясының мүшесі Г. Жапарова**